ดอลล์แข็งค่าจากความหวังจีนกระตุ้นเศรษฐกิจ
ดอลลาร์สหรัฐปรับตัวขึ้นเมื่อเทียบสกุลเงินเยนเมื่อคืนนี้ (19 ม.ค.) เนื่องจากนักลงทุนมีความต้องการสินทรัพย์เสี่ยง หลังจากทางการจีนเปิดเผยข้อมูลเศรษฐกิจที่ย่ำแย่ ซึ่งทำให้มีความเป็นไปได้ว่าจีนอาจจะใช้มาตรการเพิ่มเติมเพื่อกระตุ้นเศรษฐกิจต่อไป
20 ม.ค. 2559

สำนักข่าวอินโฟเควสท์รายงานว่า ค่าเงินดอลลาร์สหรัฐ (19 ม.ค.) ปรับตัวขึ้นเมื่อเทียบสกุลเงินเยนที่ 117.59 เยน จาก 117.31 เยน ส่วนค่าเงินยูโรแข็งค่าเมื่อเทียบดอลลาร์สหรัฐที่ระดับ 1.0911 ดอลลาร์ จาก 1.0885 ดอลลลาร์ ขณะที่เงินปอนด์ลดลงที่ 1.4179 ดอลลาร์ จากระดับ 1.4256 ดอลลาร์
ดอลลาร์ปรับตัวแข็งแกร่งเมื่อเทียบเงินเยน จากความหวังเกี่ยวกับการออกมาตรการเพิ่มเติมจากเจ้าหน้าที่กำหนดนโยบายของจีนเพื่อหนุนเศรษฐกิจที่ซบเซาของประเทศ หลังจากที่จีนเปิดเผยข้อมูลเศรษฐกิจที่ย่ำแย่หลายรายการเมื่อวานนี้ ซึ่งมุมมองบวกเกี่ยวกับมาตรการกระตุ้นเศรษฐกิจดังกล่าวได้ช่วยหนุนการทะยานขึ้นของสินทรัพย์เสี่ยง
เมื่อวานนี้ สำนักงานสถิติแห่งชาติจีน (NBS) เปิดเผยว่าผลิตภัณฑ์มวลรวมภายในประเทศ (GDP) ในปี 2558 ขยายตัว 6.9% เมื่อเทียบกับปีก่อนหน้า ซึ่งเป็นระดับต่ำสุดนับตั้งแต่ปี 2533 หรือในรอบ 25 ปี และชะลอลงจากอัตรา 7.3% ในปี 2557 สำหรับในช่วงไตรมาส 4 ของปี 2558 GDP จีนขยายตัว 6.8% เมื่อเทียบรายปี ซึ่งชะลอลงจากไตรมาส 3 ที่เติบโต 6.9%
ขณะเดียวกัน ผลผลิตภาคอุตสาหกรรมเดือนธ.ค.ขยายตัว 5.9% เมื่อเทียบรายปี ซึ่งชะลอตัวลงจากเดือนพ.ย.ที่ขยายตัว 6.2% และหากเทียบเป็นรายเดือนพบว่า ผลผลิตภาคอุตสาหกรรมเดือนธ.ค.ขยับขึ้นเพียง 0.41% ชะลอตัวลงจากเดือนพ.ย.ที่ขยายตัว 0.58% ส่วนตลอดทั้งปี 2558 ผลผลิตภาคอุตสาหกรรมของจีนขยายตัว 6.1% ซึ่งชะลอตัวลงจากปี 2557 ที่ขยายตัว 8.3%